የህዳሴው ግድብ ለኢትዮጵያውያን የአስተሳሰብም ሆነ የተግባር ከፍታ መሆኑ ተገለፀ
አዲስ አበባ፡- የህዳሴው ግድብ ለኢትዮጵያውያን የአስተሳሰብ ሆነ የተግባር ከፍታ መሆኑን የኢፌዴሪ ፕሬዚዳንት  ሣህለወርቅ ዘውዴ ተናገሩ፡፡ ፕሬዚዳንት ሣህለ ወርቅ ዘውዴ የህዳሴ ግድቡን ግንባታ ዘጠነኛ ዓመት በማስመልከት ባስተላለፉት መልዕክት እንዳመለከቱት፤ለዓመታት የተጠናወተንን ድህነት ለመስበር የተገበርነው የቁጭታችን ምሳሌ ፕሮጀክታችን ነው፡፡ ከሁሉም በላይ ለሀገራችን የምንመኘውን ድንቅ ነገር መዳረሻው የት ድረስ ሊዘልቅ እንደሚችል ዓዋጅ የነገርንበት ነጋሪታችን ነው፡፡ የአድዋ መንፈስ በድጋሚ ራሱን ያደሰበት የአንድነታችንና የጽናት ምልክታችን መሆኑም ላይ ጥርጥር የለንም፡፡ ዓባይን የመሰለ ለሁላችንም የተፋሰሱ ሀገራት ሊበቃ የሚችል ጸጋ እያለን በሺዎች የሚቆጠሩ የሀገራችን መንደሮች ከኤሌክትሪክ ብርሃን ጋር አይተዋወቁም ያሉት ፕሬዚዳንቷ ለምግብ ማብሰያ የሚሆን ማገዶ ፍለጋ በየተራራውና ሸንተረሩ ሲንከራተቱ ውለው ማታ ቤታቸው የሚገቡና ምግባቸውን በባህላዊ ወፍጮ ፈጭተው ቤተሰባቸውን ለመምራት ሲታገሉ የሚውሉ ኢትዮጵያውያን ሴቶች በሚሊዮን የሚቆጠሩ መሆናቸውን ተናግረዋል፡፡ “ለህዳሴ ግድባችን የጀመርነውን ሁሉንም ዓይነት ድጋፍ በማጠናከር ኢትዮጵያውያን የገባነውን ቃል እውን ለማድረግ ግንባራችንን የምናጥፍ እንዳልሆን ማረጋገጥ ይኖርብናል ሲሉ  የገለጹት ፕሬዚዳንት ሣህለወርቅ፤ኢትዮጵያውያን መበደልን፤ ሚዛናዊ ፍርድ ማጣትን በደንብ አድርገን እናውቀዋለን፡፡ ክፉ ውጤቱንም በታሪካችን አይተነዋል፡፡ ይህን መሰል የተዛባ ፍርድ በሌሎችም ላይ እንዳይተገበር በአካባቢያዊ፤ አህጉራዊ እና አለም ዓቀፋዊ መድረኮች በቁርጠኝነት ተከራክረናል፡፡ ከጎናቸውም ቆመናል፡፡ ዛሬ በህዳሴ ግድብ ዙሪያ የሚደረግ ማንኛውም ድርድር ለአሁኑና ለወደፊት ትውልዶች ያለውን አንድምታ ከግምት ያስገባ መሆንኑን አመልክተዋል፡፡ መላው ኢትዮጵያውያንና ትውልደ ኢትዮጵያውያን ለግድቡ መጠናቀቅ ለሚያደርጉት ድጋፍ ከፍተኛ አክብሮትና ያላቸው መሆኑን ገልጸው፤ በቀጣይ ጊዜያትም የሚጠበቅባቸውን ሁሉ ማድረግ እንዲቀጥሉ ጥሪያቸውን አስተላልፈዋል፡፡  እንዲሁም በግድቡ የግንባታ ሥፍራ በተለያየ የሙያ መስክ በመሳተፍ ላይ ለምትገኙ ውድ ወገኖቼ ፈታኙንና አስቸጋሪውን የአየር ሁኔታ ተቋቁማችሁ ለሀገራችሁ ለምታበረክቱት ታላቅ አስተዋፅዖና በአባይ ወንዝና በታላቁ ህዳሴ ግድብ ድርድር ዙሪያ ከፍተኛ አስተዋፅኦ እያበረከቱ ለሚገኙ ዜጎች ምስጋና አቅርበዋል፡፡  የህዳሴ ግድብ የተጀመረበት 9ኛ ዓመት በሚከበርበት ወቅት የኮሮና ቫይረስ ወረርሽኝ በአገራችን እንዳይስፋፋ ርብርብ እያደረግን ያለንበት ወቅት መሆኑን አውስተው፤ በአድዋ፣ ያሳየነው ትብብር፣ ቆራጥነትና አንድነትን በታላቁ ህዳሴ ግድብ እንደደገምነው ሁሉ፣ ከኮሮና ቫይረስ ክፉ ጉዳት ለመዳን የአድዋን መንፈስ በድጋሚ ማደስ እንደሚገባ ተናግረዋል፡፡ አዲስ ዘመን መጋቢት 25/2012 በጋዜጣው ሪፖርተር